NARIADENIE KOMISIE (ES) č. 1134/2006
z 25. júla 2006,
ktorým sa mení a dopĺňa a opravuje nariadenie (ES) č. 795/2004, ktorým sa ustanovujú predpisy na vykonávanie schémy jednotných platieb ustanovenej v nariadení Rady (ES) č. 1782/2003
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä na jeho článok 145 písm. d) a článok 155,
keďže:
(1)
Nariadením Komisie (ES) č. 795/2004 z 21. apríla 2004, ktorým sa ustanovujú predpisy na vykonávanie schémy jednotných platieb ustanovenej v nariadení Rady (ES) č. 1782/2003, ktorým sa ustanovujú spoločné predpisy pre schémy priamej podpory v rámci spoločnej poľnohospodárskej politiky a určité podporné schémy pre poľnohospodárov (2), sa zavádzajú vykonávacie predpisy pre schému jednotných platieb od roku 2005.
(2)
V prílohe I k nariadeniu (ES) č. 795/2004 je stanovený dátum, od ktorého sa môže dočasne povoliť pestovanie vedľajších plodín v regiónoch, v ktorých sa obilniny zvyčajne zberajú skôr vzhľadom na klimatické podmienky, ako je uvedené v článku 51 písm. b) nariadenia (ES) č. 1782/2003. Na žiadosť Španielska a Francúzska by sa mal tento dátum určiť pre uvedené členské štáty.
(3)
Počas pridávania nových odsekov do článku 48a nariadenia (ES) č. 795/2004 vznikla chyba. Dva odseky, ktoré sa obidva označili číslom 10, boli pridané nariadením Komisie (ES) č. 1701/2005 (3) a nariadením Komisie (ES) č. 2183/2005 (4). V záujme zrozumiteľnosti by sa mali odseky, ktorých číslovanie bolo narušené a ktoré môžu viesť k omylu, nahradiť novými odsekmi, ktoré budú očíslované správne.
(4)
Chyba vznikla aj pri príprave jedného z uvedených odsekov 10, toho, ktorý sa pridal nariadením (ES) č. 2183/2005, ktorým sa povoľuje Malte a Slovinsku udeliť v roku 2006 pomoc na olivové háje. Maximálne čiastky stanovené v uvedenom odseku nie sú primerané, pretože musia zodpovedať čiastkam, ktoré sa mali vypočítať na účely jednotnej platby. Musia teda zodpovedať zložke olivového oleja pre tieto členské štáty, ako je uvedené v prílohe VIIIa k nariadeniu (ES) č. 1782/2003 na rok 2006. Uvedené ustanovenie by sa preto malo zodpovedajúcim spôsobom opraviť.
(5)
Nariadenie (ES) č. 795/2004 by sa preto malo zodpovedajúcim spôsobom zmeniť a doplniť a opraviť.
(6)
Opatrenia stanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Príloha I k nariadeniu (ES) č. 795/2004 sa nahrádza znením prílohy k tomuto nariadeniu.
Článok 2
Odsek 10 pridaný nariadením (ES) č. 2183/2005 a odsek 11 článku 48a nariadenia (ES) č. 795/2004 sa nahrádzajú takto:
„11. Malta a Slovinsko môžu v roku 2006 udeliť pomoc na olivové háje na olivu GIS-ha pre každú z maximálne piatich kategórií plôch, na ktorých sa pestujú olivovníky, ktoré tieto štáty môžu určiť podľa článku 110i ods. 2 nariadenia (ES) č. 1782/2003, a v rámci čiastok určených v tomto poradí na 0,047 a 0,120 milióna EUR.
12. V prípade Slovinska sa budú články 12 a 13 nariadenia Rady (EHS) č. 1696/71 (5) a nariadenie Rady (ES) č. 1098/98 (6) naďalej uplatňovať na úrodu 2006 a do 31. decembra 2006.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Článok 2 sa uplatňuje od 1. januára 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. júla 2006